Επίσης, οι νίκες των Οθωμανών που θεωρούνταν από πολλούς Χριστιανούς ως τιμωρία του Θεού, κλόνισαν την πίστη τους και συντέλεσαν στην αρνησιθρησκεία. Ενισχυτικός παράγοντας προσχωρήσεων στο Ισλάμ ήταν και το ότι οι Χριστιανοί αποκτούσαν έτσι ίσα δικαιώματα με τους Τούρκους, απαλλάσσονταν από τιμωρίες λόγω διάφορων εγκλημάτων και βελτίωναν τις συνθήκες της ζωής τους. Πολλοί από τους αρνησίθρησκους δεν διακρίνονταν για σταθερή προσήλωση στις αρχές του Ισλάμ. Ανάλογα με το ποιος ήταν κυρίαρχος στην περιοχή τους, άλλαζαν στρατόπεδο και θρησκεία.